Εκλογές 2010: Σουζάνα Κοσμά, Υποψήφια Βουλευτής Φλόριντα (24η Περιφέρεια)
Αμερικάνα πρώην σύζυγος ομογενή την οποία έχει αγκαλιάσει σαν καθαρά δικό της βλαστάρι η Ελληνοαμερικανική κοινότητα
Η Σουζάνα Κοσμά ολοκληρώνει την πρώτη θητεία της ως εκπρόσωπος της 24 Εκλογικής Περιφέρειας της Φλόριντα στην Βουλή των Αντιπροσώπων. Η σύνδεσή της με την Ελληνοαμερικανική κοινότητα είναι αποτέλεσμα του γάμου της με ‘Έλληνα της Φλόριντα, με τον οποίον όμως στο μεταξύ έχει χωρίσει. Πάντως οι σχέσεις τους λέγεται πως εξακολουθούν να είναι πολύ καλές όπως άλλωστε δείχνει και το γεγονός ότι ο πρώην σύζυγός της διαδραμάτισε ενεργό ρόλο στην επιτυχημένη εκστρατεία της κ. Κοζμά για την Βουλή, το 2008. Η σύνδεσή της με την Ελληνοαμερικανική κοινότητα συνεχίζεται τώρα μέσω των παιδιών της που, όπως μαθαίνουμε, είναι Ελληνορθόδοξα και περήφανα για την Ελληνική κληρονομιά τους. Η ομογένεια την έχει αγκαλιάσει σαν να ήταν γέννημα θρέμμα της. Η εκλογική περιφέρεια την οποία εκπροσωπεί απαρτίζεται από ψηφοφόρους που κλίνουν ελαφρά προς το Ρεπουμπλικανικό. Με πλήρη επίγνωση του στοιχείου αυτού η κ. Κοσμά, στην εκστρατεία της για τις εκλογές του 2008, είχε τονίσει πως αν εκλέγονταν θα υποστήριζε στην Ουάσιγκτον δημοσιονομικά συντηρητικές θέσεις. Πολιτικοί αντίπαλοί της καταγγέλλουν τώρα πως η από μέρους της υπερψήφιση στην Βουλή ορισμένων προγραμμάτων που προώθησε το Δημοκρατικό Κόμμα στην τελευταία διετία δείχνει ότι δεν διακρίνεται ιδιαίτερα για το συντηρητικό πνεύμα της. Πάντως η κ. Κοσμά υποστηρίζει με θέρμη την διατήρηση των κονδυλίων λειτουργίας της ΝΑΣΑ, της Αμερικανικής Υπηρεσίας Αεροναυτικής και Διαστήματος. Κι αυτό φαίνεται πως την βοηθά τώρα στην εξασφάλιση υποστήριξης από την περιοχή του Ακρωτηρίου Κανάβεραλ, όπου και το Κέντρο Εκτοξεύσεως Διαστημοπλοίων Κένεντι. Στην περιοχή αυτή, που υπάγεται στην εκλογική περιφέρεια της κ. Κοσμά, ζούνε πολλοί επιστήμονες και αστροναύτες της ΝΑΣΑ με τις οικογένειές τους. Πάντως δεν είναι γνωστό κατά πόσον η υποστήριξη από τους ψηφοφόρους του Ακρωτηρίου Κένεντι προς την κ. Κοσμά θα είναι τόσο μεγάλη που να εξουδετερώσει το φιλορεπουμπλικανικό ρεύμα που, όπως μεταδίδεται, επικρατεί στα εύπορα ανατολικά προάστια της μεγαλούπολης Ορλάντο, έδρας του φημισμένου ψυχαγωγικού συγκροτήματος Ντίσνευ, τα οποία επίσης βρίσκονται στην εκλογική περιφέρειά της. Αντίπαλός της είναι μία άλλη γυναίκα, η πολιτειακή βουλευτής Σάντι Άνταμς. Οι δημοσκοπήσεις φέρουν την ρεπουμπλικανή υποψήφια να προηγείται ελαφρώς αλλά η κ. Κοσμά συνεχίζει ακάθεκτη την εκστρατεία της γιατί πιστεύει πως έχει καλύτερο πρόγραμμα για τους ψηφοφόρους της Φλόριντα.